Diari Oficial de la Generalitat Valenciana


Sumari del DOGV 7806, del 15-06-2016 (2016/4445)

ORDRE 26/2016, de 13 de juny, de la Conselleria d'Educació, Investigació, Cultura i Esport, per la qual es regula el programa de reutilització, reposició i renovació de llibres de text i material curricular, a través de la creació i posada en funcionament de bancs de llibres de text i material curricular en els centres públics i privats concertats de la Comunitat Valenciana, i es determinen les bases reguladores de les subvencions destinades a centres docents privats concertats i centres docents de titularitat de corporacions locals.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2016/06/13/26/dof/vci/html**

### Dades del document

Número de DOGV
:   7806

Data del DOGV
:   15-06-2016

Secció del DOGV
:   I. DISPOSICIONS GENERALS

Número del document
:   2016/4445


Data del document
:   13-06-2016

Organisme emissor
:   Conselleria d'Educació, Investigació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * legislació

ORDRE 26/2016, de 13 de juny, de la Conselleria d'Educació, Investigació, Cultura i Esport, per la qual es regula el programa de reutilització, reposició i renovació de llibres de text i material curricular, a través de la creació i posada en funcionament de bancs de llibres de text i material curricular en els centres públics i privats concertats de la Comunitat Valenciana, i es determinen les bases reguladores de les subvencions destinades a centres docents privats concertats i centres docents de titularitat de corporacions locals. [2016/4445]  
  
Índex  
  
Capítol I. Disposicions preliminars  
Article 1. Objecte  
Article 2. Àmbit d'aplicació  
Article 3. Definició de banc de llibres de text i material curricular  
  
Capítol II. Creació, gestió i funcionament dels bancs de llibres de text i material curricular  
Article 4. Implantació del banc dels llibres de text i material curricular  
Article 5. Formació del banc de llibres de text i material curricular  
  
Article 6. Llibres de text i material curricular que formen part del programa  
Article 7. Catàleg de llibres de text i material curricular  
Article 8. Participació en el banc de llibres de text i material curricular  
Article 9. Depositaris i règim de préstec  
Article 10. Obligacions de l'alumnat participant  
Article 11. Actuacions del centre educatiu  
Article 12. Creació de la comissió per a la coordinació i gestió del banc de llibres de text i material curricular  
Article 13. Coordinador o coordinadora del programa  
Article 14. Programa educatiu per al bon ús dels materials curriculars  
Article 15. Normes d'ús i conservació dels materials curriculars  
  
Article 16. Destinació dels llibres de text i materials curriculars al finalitzar el curs escolar  
Article 17. Aplicació informàtica  
Article 18. Alumnat amb necessitats específiques de suport educatiu  
  
Article 19. Alumnat d'Educació Especial  
Article 20. Incorporació d'alumnat nou durant el curs  
Article 21. Reposició de llibres de text i material curricular  
Article 22. Renovació de llibres de text i material curricular  
Article 23. Supervisió del programa  
Article 24. Difusió del programa i transparència informativa  
Capítol III. Regulació del programa per a la reposició i la renovació de llibres de text i material curricular en els centres sostinguts amb fons públics i bases reguladores de les subvencions destinades als centres docents privats concertats i centres docents de titularitat de corporacions locals de la Comunitat Valenciana  
Article 25. Finalitat  
Article 26. Beneficiaris  
Article 27. Finançament del programa de reposició i renovació de llibres de text i material curricular  
Article 28. Requisits i documentació que han d'aportar els centres privats concertats i de titularitat de corporacions locals amb alumnat participant en el programa de banc de llibres  
Article 29. Dotació econòmica per a la reposició i renovació de llibres de text i material curricular  
Article 30. Incompatibilitat de la dotació  
Article 31. Procediment per a la reposició i renovació de llibres de text i material curricular  
Article 32. Procediment per a la reposició i renovació de llibres de text i material curricular en els cursos primer i segon d'Educació Primària  
Article 33. Règim de pagament, justificació de la dotació i termini de presentació del compte justificatiu per als centres públics de titularitat de la Generalitat  
Article 34. Òrgan instructor del procediment per a la concessió de la dotació econòmica als centres privats concertats i centres de titularitat de corporacions locals  
Article 35. Procediment de concessió i resolució d'adjudicació de dotacions econòmiques per als centres privats concertats i centres de titularitat de corporacions locals  
Article 36. Règim de pagament, justificació de la dotació i termini de presentació del compte justificatiu per als centres privats concertats i centres de titularitat de corporacions locals  
Article 37. Obligacions dels centres privats concertats i centres de titularitat de corporacions locals  
Article 38. Causes de reintegrament de la subvenció per als centres privats concertats i centres de titularitat de corporacions locals, i règim sancionador  
Article 39. Control i seguiment de les subvencions en els centres privats concertats i centres de titularitat de corporacions locals  
  
Article 40. Procediment per a l'adquisició de material curricular per al nou alumnat  
Article 41. Gestió i supervisió del programa de reposició i renovació de llibres de text i material curricular  
Disposicions addicionals  
Primera. Regla de no gasto públic  
Segona. Delegació de competències en relació a les subvencions per als centres privats concertats i centres de titularitat de corporacions locals  
Disposicions transitòries  
Primera. Formació del banc de llibres de text i material curricular per al curs 2016-2017  
Segona. Llibres de text digitals que formen part del banc de llibres per al curs 2016-2017  
Tercera. Participació en el banc de llibres de text i material curricular per al curs 2016-2017  
Quarta. Admissió de llibres i materials curriculars lliurats per l'alumnat al finalitzar el curs 2015-2016  
Disposicions finals  
Primera. Habilitació normativa  
Segona. Entrada en vigor  
  
  
PREÀMBUL  
  
L'article 27 de la Constitució Espanyola estableix el dret de totes les persones a l'educació i assigna als poders públics l'obligació de garantir-lo. Actualment, aquest dret a l'educació tan sols pot entendre's en el sentit que l'educació garantisca la plena igualtat de tot l'alumnat, independentment de les condicions socials, culturals i econòmiques de la família i l'entorn.  
La Llei Orgànica 2/2006, de 3 de maig, d'Educació (LOE), estableix en l'article 3.3 que l'ensenyament bàsic està constituït per l'Educació Primària i l'Educació Secundària Obligatòria; i en l'article 4 estableix que l'ensenyament bàsic ha de ser obligatori i gratuït.  
L'article 3.10 de la Llei Orgànica 2/2006, de 3 de maig, d'Educació, modificada per la Llei Orgànica 8/2013, de 9 de desembre, per a la Millora de la Qualitat Educativa, estableix que els cicles de Formació Professional Bàsica seran d'oferta obligatòria i de caràcter gratuït.  
D'altra banda, l'apartat 2 de l'article 88 de la Llei Orgànica 2/2006 estableix que les administracions educatives dotaran els centres dels recursos necessaris per a fer possible la gratuïtat en els ensenyaments de caràcter gratuït.  
Així mateix, la comunitat educativa ve sol·licitant des de fa temps que la gratuïtat efectiva de l'ensenyament obligatori incloga la gratuïtat dels llibres de text i dels altres materials curriculars.  
La Conselleria d'Educació, Investigació, Cultura i Esport, per al curs escolar 2015-2016, va publicar l'Ordre 17/2015, de 26 d'octubre, amb l'objectiu de regular el programa Xarxa de Llibres de Text de la Comunitat Valenciana per a aconseguir la plena gratuïtat dels llibres de text per a l'alumnat d'Educació Primària, Educació Secundària Obligatòria i Formació Professional Bàsica, i avançar així en la gratuïtat dels ensenyaments bàsics i crear bancs de llibres de text i de material curricular en els centres sostinguts amb fons públics.  
  
En els últims anys han sorgit projectes cooperatius diversos per iniciativa de centres educatius de Primària i de Secundària amb la intenció d'implicar tota la comunitat educativa en un sistema que es proposa combinar l'educació en valors de caràcter social, solidari i ecoambiental amb l'estalvi econòmic de les famílies.  
Consegüentment, es considera oportú regular la implantació d'un programa de reutilització per mitjà de la creació de bancs de llibres de text i material curricular en els centres docents sostinguts amb fons públics, a través de la gestió de la Conselleria d'Educació, Investigació, Cultura i Esport.  
Cal considerar que cada centre té unes característiques pròpies quant a l'alumnat, el tipus de famílies i l'entorn on es troba emplaçat; és necessari, per tant, tindre en compte aquesta diversitat de contextos per a l'èxit del programa. Així mateix, per al millor desenvolupament del programa és necessària i oportuna la participació de tots els agents de la comunitat educativa, en especial de les associacions de pares i mares de l'alumnat.  
Aquesta ordre té com a finalitat última dotar els centres escolars d'un banc de llibres i de material curricular a què es podran acollir voluntàriament les famílies de l'alumnat matriculat en centres educatius sostinguts amb fons públics. També és objectiu del programa desenvolupar i fomentar en l'alumnat actituds de respecte i ús responsable dels béns finançats amb fons públics.  
En el cas dels centres de titularitat privada concertats i de titularitat de les corporacions locals, el capítol III d'aquest ordre tindrà la consideració de bases reguladores, i a les subvencions que se'ls atorgue els serà aplicable la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, i, en els preceptes que siga aplicable, la Llei 38/2003, de 17 de novembre, General de Subvencions, i el Reial Decret 887/2006, de 21 de juliol, pel qual s'aprova el Reglament general de subvencions.  
  
Aquestes subvencions als centres de titularitat privada concertats i de titularitat de les corporacions locals, de conformitat amb els articles 3.4 i 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat adreçats a establir, concedir o modificar ajudes públiques (DOCV 5596, d'11.09.2007), estan exemptes de notificació a la Comissió Europea perquè no hi és d'aplicació l'article 107, apartat 1, del Tractat de Funcionament de la Unió Europea, en la mesura que no afecta els intercanvis comercials entre els estats membres.  
En el procés d'elaboració d'aquesta ordre, d'acord amb el que disposa l'article 165 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, ha emés un informe l'Advocacia General de la Generalitat i la intervenció delegada de la conselleria competent en matèria d'educació.   
Per tot això, a proposta de la Direcció General de Centres i Personal Docent, en virtut de les atribucions que em confereixen l'article 28 de la Llei 5/1983, de 30 de desembre, de la Generalitat, del Consell; l'article 160 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, i el Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, amb un informe previ del Consell Escolar de la Comunitat Valenciana i conforme amb el Consell Jurídic Consultiu de la Comunitat Valenciana,  
  
  
ORDENE  
  
CAPÍTOL I  
Disposicions preliminars  
  
Article 1. Objecte  
Aquesta ordre té per objecte:  
1. Regular la creació, la gestió i el funcionament dels bancs de llibres de text i material curricular (d'ara endavant, banc de llibres) en els centres públics de titularitat de la Generalitat i en els centres privats concertats i de titularitat de corporacions locals de la Comunitat Valenciana que sol·liciten acollir-se a les bases reguladores de les subvencions establides en aquesta ordre.  
2. Establir i aprovar les bases reguladores que han de regir el programa per a la reposició i renovació dels llibres de text i material curricular que formen part del banc de llibres.  
3. Avançar, com a finalitat última, cap a la plena gratuïtat de l'educació i fomentar els valors de la solidaritat i la coresponsabilitat entre els membres que conformen la comunitat escolar, en el sentit més ampli; incentivar l'ús sostenible dels llibres de text i el material curricular, i fomentar l'autonomia pedagògica i de gestió dels centres.  
  
  
Article 2. Àmbit d'aplicació  
Aquesta ordre serà aplicable en els cursos corresponents a l'Educació Primària, l'Educació Secundària Obligatòria, la Formació Professional Bàsica i l'Educació Especial, en els centres públics i privats concertats de la Comunitat Valenciana.  
  
Article 3. Definició de banc de llibres i material curricular  
Es tracta del fons de llibres de text i materials curriculars constituït pels materials didàctics seleccionats o confeccionats pels equips pedagògics dels centres educatius per al desenvolupament dels currículums oficials dels cursos corresponents a les etapes educatives obligatòries, destinats a ser utilitzats per l'alumnat que participe en el programa de reutilització de llibres i material curricular regulat en aquesta ordre.  
  
  
CAPÍTOL II  
Creació, gestió i funcionament dels bancs   
de llibres de text i material curricular  
  
Article 4. Implantació del banc de llibres i material curricular  
1. A partir de la data de l'entrada en vigor d'aquesta ordre, i d'acord amb el que s'hi estableix, cada centre educatiu haurà de crear un banc de llibres. En el cas dels centres privats concertats i els centres de titularitat de corporacions locals es crearà el banc de llibres sempre que sol·liciten acollir-se a les bases reguladores de les subvencions establides en aquesta ordre i siguen beneficiaris en la respectiva convocatòria anual.  
  
2. En tots els casos, la participació en el programa dels representants legals de l'alumnat serà voluntària.  
3. La conselleria competent en matèria d'educació donarà suport i assessorament tècnic als centres docents perquè el programa s'hi implante amb èxit.  
  
Article 5. Formació del banc de llibres de text i material curricular  
1. Els centres que ja disposen de programa de reutilització de llibres abans de l'entrada en vigor d'aquesta ordre, hauran d'adaptar el funcionament a les normes generals que regula aquesta ordre, amb l'aprovació prèvia del consell escolar del centre.  
2. El banc de llibres estarà format per:  
2.1. Els llibres de text i el material curricular aportats per l'alumnat que han sigut finançats pel programa Xarxa de Llibres de Text de la Comunitat Valenciana i que, d'acord amb la base reguladora cinquena de l'Ordre 17/2015, de 26 d'octubre, han de ser custodiats i gestionats pels centres educatius corresponents.  
2.2. Els llibres de text i el material curricular aportats per l'alumnat que no haja participat en el referit programa però realitze el lliurament en el centre escolar al finalitzar el curs acadèmic.  
2.3. Els llibres de text i el material curricular dels centres que ja disposaven de banc de llibres propi.  
2.4. Els llibres de text i el material curricular cedits per tercers.  
2.5. Els llibres de text i el material curricular adquirits a través del programa de reposició i renovació.  
3. Els exemplars lliurats en el centre per a conformar el banc de llibres quedaran en depòsit en els centres docents una vegada conclòs el curs escolar, de manera que puguen ser utilitzats per un altre alumnat en anys acadèmics successius.  
4. Passaran a formar part del banc de llibres:  
4.1. Els llibres de text o els materials curriculars vigents, segons la relació aprovada pels centres educatius.  
4.2. Les publicacions editades en un o en diferents volums, considerades com un sol llibre o unitat intercanviable, necessaris per a cursar una assignatura completa.  
5. No s'admetran els llibres que tinguen associat un quadern d'exercicis, si aquest no es pot adquirir de forma individual.  
  
Article 6. Llibres de text i material curricular que formen part del programa  
1. S'entén per material didàctic reutilitzable:  
1.1. Llibres de text. És la publicació en paper que comprén el programa complet d'una matèria, àrea o mòdul, en tot el que disposa la normativa vigent sobre el currículum de la Comunitat Valenciana.  
  
1.2. Llibre de text digital. És la publicació en suport digital que comprén el programa complet d'una matèria, àrea o mòdul, en tot el que disposa la normativa vigent sobre el currículum de la Comunitat Valenciana. Podran formar part del banc de llibres aquells llibres de text digitals les llicències dels quals tinguen la vigència que es determine en les instruccions per a l'organització i el funcionament dels centres educatius, per a cada curs escolar.  
1.3. Material curricular. Són els recursos didàctics necessaris per al desenvolupament del programa complet d'una matèria, àrea o mòdul, en tot el que disposa la normativa vigent sobre el currículum de la Comunitat Valenciana.  
1.4. Materials curriculars d'elaboració pròpia. Són els recursos per al desenvolupament d'una matèria, àrea o mòdul, o per a les adaptacions curriculars de l'alumnat amb necessitats específiques d'atenció educativa, sempre que no es vulnere la propietat intel·lectual ni els drets de l'editor o editora. Els centres que treballen per projectes ho faran constar en el projecte educatiu de centre (d'ara en avant PEC) i en la programació general anual (d'ara en avant PGA).  
2. No formaran part del banc de llibres aquells materials didàctics no susceptibles de ser reutilitzats (material complementari: workbook, quaderns d'exercicis?), que, per les seues característiques, no puguen ser reutilitzats en cursos posteriors.  
3. Els exemplars de llibres de text i de material curricular seran renovats, amb caràcter general, cada quatre cursos escolars, excepte els corresponents als dos primers cursos de l'Educació Primària, que seran renovats majoritàriament tots els cursos, per tractar-se de materials manipulatius que no poden ser utilitzats per un altre alumnat en anys successius.  
  
Article 7. Catàleg de llibres de text i material curricular  
Els centres educatius, a través de l'aplicació informàtica que es determine, introduiran durant el tercer trimestre de cada curs les dades actualitzades dels llibres de text per al curs escolar següent, per a conformar un catàleg general actualitzat que serà gestionat per la conselleria competent en matèria d'educació.  
  
Article 8. Participació en el banc de llibres de text i material curricular  
1. Podrà participar en el banc de llibres l'alumnat d'Educació Primària, Educació Secundària Obligatòria i Formació Professional Bàsica i Educació Especial escolaritzat en els centres públics i en els centres privats concertats de la Comunitat Valenciana que participen en la creació del banc de llibres.  
2. Les famílies que vulguen participar en el banc de llibres i ser-ne beneficiàries hauran de sol·licitar-ho i lliurar el lot complet dels llibres de text i material curricular corresponents al curs que acaben de cursar. La forma i la presentació de la sol·licitud es determinaran en la respectiva convocatòria anual.  
3. En el cas de les famílies de l'alumnat que formalitzen la matricula en primer d'Educació Primària, únicament hauran de sol·licitar la participació en el programa de banc de llibres.  
4. En el cas que l'alumnat sol·licitant no lliure el lot complet de llibres, el centre estudiarà els casos concrets i podrà sol·licitar un informe als serveis socials de la localitat o emetre'n un de propi, en què faça constar que les condicions socioeconòmiques de la unitat familiar i l'interés social i educatiu aconsellen que participe en el programa amb els mateixos drets que la resta de l'alumnat participant.  
  
  
Article 9. Depositaris i règim de préstec  
1. Els centres docents estan sotmesos a l'obligació de guarda i custòdia dels llibres de text i materials curriculars utilitzats per l'alumnat, una vegada conclòs el curs escolar. Aquests romandran en el centre docent on l'alumnat haja cursat els ensenyaments, de manera que puguen ser utilitzats en anys successius.  
2. L'alumnat participant en el banc de llibres disposarà gratuïtament, en règim de préstec, dels llibres de text o del material curricular seleccionat pel centre per als ensenyaments obligatoris que estiga cursant.  
  
  
Article 10. Obligacions de l'alumnat participant  
1. L'alumnat participant en el banc de llibres està subjecte a l'obligació de fer-ne un ús adequat i acurat i de reintegrar-los en el centre una vegada finalitzat el curs escolar o en el moment que cause baixa en el centre.  
2. El deteriorament dels materials per mala utilització o la pèrdua d'aquests suposarà l'obligació, per part dels representants legals de l'alumne o alumna, de reposar el material deteriorat o extraviat.  
  
  
Article 11. Actuacions del centre educatiu  
1. El programa de reutilització de llibres i materials curriculars s'incorporarà al PEC. Les normes d'utilització i conservació dels llibres de text i del material curricular cedits a l'alumnat en règim de préstec s'inclouran en el reglament de règim intern. Tant el programa de reutilització com les normes d'utilització i conservació hauran de ser aprovades pel claustre i pel consell escolar.  
El centre educatiu incorporarà al pla d'acció tutorial les activitats que promoguen el valor pedagògic del banc de llibres.  
2. Els departaments didàctics o els equips pedagògics podran optar pel llibre de text en format imprés o digital, per materials curriculars que despleguen el currículum de la matèria corresponent o per materials curriculars d'elaboració pròpia que s'ajusten a la normativa vigent de la Comunitat Valenciana. Els centres exposaran en el tauler d'anuncis i en la pàgina web del centre, durant el mes de juny, la relació de materials seleccionats pel claustre a proposta de la comissió de coordinació pedagògica.  
a) Els materials curriculars impresos en paper tindran una vida útil de quatre anys, com a norma general, a comptar de la incorporació al programa de reutilització, sense perjuí del que dispose la normativa pel que fa a la vigència dels llibres de text i materials curriculars i la vigència dels currículums oficials dels ensenyaments obligatoris.  
  
b) Els materials curriculars en suport digital tindran una vida útil mínima de quatre anys, com a norma general.  
c) Els materials curriculars utilitzats en els cursos primer i segon de Primària tenen unes característiques que exigeixen un tractament diferenciat en el programa, i l'adquisició es realitzarà a l'inici de cada curs escolar. No obstant això, aquells materials susceptibles de ser reutilitzats, s'incorporaran al banc de llibres i de material curricular.  
  
d) El material curricular d'elaboració pròpia, com a norma general, tindrà una vida útil de quatre anys i haurà de ser reutilitzable.  
3. Els llibres de text i la resta de materials curriculars de cada curs escolar seran registrats pel centre mitjançant l'aplicació informàtica, d'acord amb les instruccions que determine l'Administració educativa i el manual de funcionament de l'aplicació.  
4. Els centres hauran de:  
- Arreplegar, comprovar, registrar, preparar els lots i redistribuir els llibres de text i el material curricular per a reutilitzar-los, en col·laboració amb els membres de la comunitat educativa que voluntàriament vulguen participar-hi.  
- Marcar els llibres de text i els materials curriculars prèviament catalogats seguint les instruccions que indique la conselleria competent en matèria d'educació.  
- Adquirir exemplars nous per a reposar els materials que no reunisquen les condicions necessàries per a ser reutilitzats, adquirir els manuals de nova incorporació i adquirir els materials necessaris per al nou alumnat o per al que pertanya a famílies amb pocs recursos econòmics, quan no es dispose d'un nombre d'exemplars suficient.  
  
- Iniciar accions tutorials encaminades a millorar l'educació en valors, la solidaritat i la coresponsabilitat.  
5. Els centres educatius, en virtut de la seua autonomia, podran allargar la vida útil dels llibres de text i dels materials curriculars que estiguen en bon estat amb la finalitat de racionalitzar la despesa pública, atenent criteris de coresponsabilitat i sostenibilitat.  
6. En el cas dels centres privats concertats, l'aprovació de les normes d'utilització i conservació, l'aprovació dels materials curriculars i dels llibres de text i la determinació de les funcions encomanades en aquest article correspondran als òrgans que tinguen atribuïdes aquestes competències o, si és el cas, als òrgans que determine la titularitat del centre.  
  
Article 12. Creació de la comissió per a la coordinació i gestió del banc de llibres i material curricular  
1. El consell escolar podrà constituir una comissió per a la coordinació i gestió del banc de llibres i material curricular.  
Si no es constitueix la comissió específica esmentada, les funcions de coordinació i gestió del banc de llibres seran atribuïdes a les següents comissions del consell escolar: comissió pedagògica, en els centres d'Educació Primària, i comissió permanent i de coordinació pedagògica en els centres d'Educació Secundària.  
2. La comissió coordinarà totes les accions destinades a iniciar i gestionar el banc de llibres del centre.  
3. La comissió serà l'encarregada d'adaptar la norma general que es desprén d'aquesta ordre a les característiques específiques del centre educatiu. El model de banc de llibres que acorde constarà en el programa de reutilització de llibres i materials curriculars.  
4. Entre les funcions de la comissió està la de coordinar tots els membres de la comunitat educativa que participen en la gestió del banc de llibres (tutors i tutores, caps de departament, coordinadors o coordinadores d'etapa, etc.) i arbitrar els casos que susciten controvèrsia; establir el procediment per a l'admissió i selecció dels manuals; determinar qüestions relacionades amb la guarda i custòdia dels materials didàctics durant els períodes no lectius, i totes aquelles altres atribuïdes pel consell escolar.  
5. La comissió per a la coordinació i gestió del banc de llibres emetrà els informes que considere oportuns, que elevarà al consell escolar, perquè la implantació del banc de llibres passe a ser un projecte educatiu de centre i que la totalitat de la comunitat escolar assumisca el projecte de reutilització i socialització de materials curriculars com una oportunitat per a posar en valor la cooperació, la solidaritat, la coresponsabilitat i la cohesió social.  
6. La comissió informarà el claustre i tots els implicats en la gestió del programa, de les instruccions que dicte l'Administració educativa i del procediment que s'ha de seguir en la recepció, comprovació i registre dels manuals susceptibles d'incorporar-se al banc de llibres.  
7. La comissió podrà organitzar comités per nivells educatius o per aula, formats pels tutors, i, de forma voluntària, pels representants de l'alumnat, pels pares, mares o representants legals de l'alumnat, perquè col·laboren en les fases de recepció, valoració, registre, catalogació, confecció i redistribució dels lots.  
8. El consell escolar, oïda la comissió, ratificarà el procediment, l'organització i els responsables que s'encarregaran de l'arreplega, selecció, registre, comprovació, catalogació i elaboració dels lots que millor s'adapten a les característiques del centre i a l'etapa educativa.  
9. En els centres privats concertats, l'atribució de les funcions de coordinació i gestió que s'indiquen en aquest article seran realitzades per la comissió que determine la titularitat del centre.  
  
Article 13. Coordinador o coordinadora del programa  
1. El director o directora, o la persona titular del centre educatiu, designarà un coordinador o coordinadora del programa per a supervisar-ne el desenvolupament. Junt amb l'equip directiu, vetlarà pel bon funcionament del programa i facilitarà la informació requerida a la conselleria competent en matèria d'educació.  
2. Les funcions que ha d'exercir el coordinador o coordinadora són:  
  
a) Coordinar les actuacions per a la creació del banc de llibres de text, així com promoure i fomentar l'interés i la cooperació de tota la comunitat educativa.  
b) Col·laborar amb la direcció del centre en la implantació, la planificació i la gestió del banc de llibres.  
c) Formar part de la comissió de coordinació i gestió del banc de llibres del centre.  
d) Liderar pedagògicament el programa de reutilització de materials curriculars, perquè passe a ser un projecte educatiu assumit pel centre.  
  
e) Facilitar a la resta de la comunitat escolar les informacions referents al funcionament del programa de reutilització.  
f) Coordinar l'actuació de tots els qui intervenen en la gestió del banc de llibres de text.  
g) Planificar les fases per a la implantació i la sostenibilitat del programa.  
h) Qualsevol altra que puga determinar el desenvolupament d'aquesta ordre.  
3. Per al desenvolupament d'aquestes funcions, amb la plantilla disponible en els centres públics, i sense que implique un increment d'aquesta, s'assignarà un total de dues hores lectives a la persona designada per a coordinar el programa.  
En el cas dels centres privats concertats, d'acord amb la seua autonomia organitzativa, la titularitat del centre podrà assignar dues hores lectives a la persona que designe, sense que això puga suposar un increment en el total d'hores que el centre tinga assignades d'acord amb els mòduls econòmics de distribució de fons públics per al sosteniment dels centres concertats establits en la Llei de pressupostos de la Generalitat.  
  
  
Article 14. Programa educatiu per al bon ús dels materials curriculars  
  
Les activitats del pla d'acció tutorial estaran encaminades a transmetre, d'una banda, les normes que s'hauran de seguir per a l'atenció i el manteniment dels materials en condicions òptimes; i, d'una altra, que alumnat, famílies i professorat valoren el contingut educatiu i social del projecte: l'ús de materials col·lectius, la importància de la reutilització de béns de consum reciclables i l'impacte positiu sobre el medi ambient, l'estalvi econòmic per a les famílies, el foment del plurilingüisme, la solidaritat i la coresponsabilitat.  
  
Article 15. Normes d'ús i conservació dels materials curriculars  
  
1. D'acord amb les funciones atorgades a la comissió per a la coordinació i gestió del banc de llibres en l'article 12, apartat 3, aquesta tindrà la funció d'elaborar unes normes pròpies d'ús i conservació dels materials curriculars específiques de cada centre educatiu, que figuraran en el reglament de règim intern del centre educatiu, tal com s'indica en l'article 11, apartat 1.  
No obstant això, com a norma general, s'intentarà que els manuals es protegisquen, preferiblement, per mitjà de l'ús de cobertes protectores, o que estiguen folrats, i que s'evite, en qualsevol cas, l'ús de retoladors i de bolígrafs. Les activitats es traslladaran al quadern d'exercicis i no es faran sobre el llibre de text o el manual curricular, encara que aquests habiliten espais per a la realització d'exercicis.  
2. A l'inici de cada curs escolar, el professorat explicarà les normes de conservació exigibles als usuaris dels llibres de text i de la resta del material curricular, per a garantir-ne l'ús en cursos successius.  
3. Cada centre educatiu, per mitjà d'un acord del consell escolar, podrà aplicar una rúbrica o altres instruments de valoració per a determinar el grau de conservació del lot de materials lliurats, de manera que l'usuari dels materials reba per al curs següent un lot de llibres en un estat semblant. Per a facilitar aquesta catalogació, l'Administració educativa podrà fer públics diferents sistemes de baremació de l'estat de llibres, incloent-hi rúbriques i instruments d'avaluació, que hagen posat en marxa altres centres educatius que gestionen ja bancs de llibres.  
  
  
Article 16. Destinació dels llibres de text i materials curriculars al finalitzar el curs escolar  
1. Els manuals dels cursos primer i segon d'Educació Primària que siguen utilitzables una única vegada podran ser lliurats, una vegada finalitzat el curs escolar, a l'alumnat que els estava utilitzant. No obstant això, el material curricular que es puga reutilitzar en anys posteriors passarà a formar part del banc de llibres del centre.  
2. Una vegada conclòs el curs escolar, els llibres de text, els materials curriculars i els materials d'elaboració pròpia d'Educació Primària, d'Educació Secundària i de Formació Professional Bàsica seran reintegrats i depositats en els centres perquè siguen revisats i utilitzats en els cursos següents. A aquest efecte, la comissió per a la coordinació i la gestió del banc de llibres dissenyarà i organitzarà el procediment d'admissió i valoració dels materials curriculars, que incorporarà les normes arreplegades en aquesta ordre, i que podrà comptar amb la col·laboració voluntària de pares, mares i representants legals de l'alumnat, tal com s'estableix en el punt set de l'article 12 d'aquesta ordre.  
  
Article 17. Aplicació informàtica  
1. Per a facilitar el funcionament, l'organització i la gestió dels bancs de llibres en els centres educatius, serà imprescindible l'ús de l'aplicació informàtica que determine la conselleria competent en educació.  
2. Junt amb l'aplicació informàtica, es dictaran les instruccions que siguen necessàries, relatives al procediment i als terminis establits, per al correcte desenvolupament del programa.  
  
Article 18. Alumnat amb necessitats específiques de suport educatiu  
1. En el cas d'alumnat amb necessitats educatives específiques de suport educatiu en centres ordinaris es podran contemplar, almenys, aquestes situacions:  
a) Alumnat que utilitza els mateixos materials que la resta d'alumnes del seu curs, o materials curriculars d'uns altres cursos.  
b) Alumnat que utilitza un material adaptat a les seues necessitats individuals; aquest material tindrà la consideració de material d'elaboració pròpia.  
2. Aquestes circumstàncies es faran constar en l'aplicació informàtica.  
  
Article 19. Alumnat d'Educació Especial  
L'alumnat d'Educació Especial, per les seues característiques particulars, rebrà un tractament diferenciat que especificarà cada convocatòria. Aquesta circumstància s'indicarà en l'aplicació informàtica.  
  
Article 20. Incorporació d'alumnat nou durant el curs  
1. Al llarg del curs escolar es pot incorporar alumnat nou al centre, el qual haurà pogut estar matriculat en un altre centre de la Comunitat Valenciana o incorporar-se per primera vegada al sistema educatiu valencià.  
2. Quan un alumne o alumna es trasllade d'un centre a un altre i siga beneficiari del programa, lliurarà els llibres de text en el centre en què causa baixa i s'emetrà un certificat seguint el model que facilitarà l'Administració, en el que s'informarà el nou centre del lliurament i de l'estat de conservació dels llibres.  
3. No es contempla com a alumnat de nova incorporació aquell que es trasllade de centre per motius de treball temporal dels pares/mares o representants legals per un període limitat, que tinguen previsió de reincorporar-se novament al centre d'origen durant el mateix curs escolar.  
  
4. El centre receptor dotarà l'alumnat dels llibres de text, d'acord amb el que es determina en l'article 40 d'aquesta ordre.  
Article 21. Reposició de llibres de text i material curricular  
La reposició de materials es contempla en els casos següents:  
a) Per insuficiència d'exemplars, quan el centre no dispose d'exemplars necessaris per al nombre d'alumnes participants en el programa, matriculats en un curs concret.  
b) Per deteriorament.  
c) Per pèrdua.  
  
Article 22. Renovació de llibres de text i material curricular  
La renovació de materials es contempla en els casos següents:  
a) Quan haja transcorregut el període mínim de vigència dels llibres de text i material curricular, establit en les instruccions per a l'organització i el funcionament dels centres educatius, per a cada curs escolar, i el centre decidisca optar per uns altres materials.  
b) Quan haja transcorregut el període mínim de quatre anys de vida útil dels llibres de text o material curricular i el centre haja d'adquirir materials nous.  
c) Per adaptació a les matèries de nova implantació o per canvi en la modalitat lingüística.  
d) En el cas de materials curriculars de primer i segon de Primària, quan no puguen ser reutilitzats en cursos successius.  
  
Article 23. Supervisió del programa  
1. Per al seguiment, la valoració i l'avaluació del desenvolupament del programa de reutilització de llibres i materials didàctics, es constituirà una comissió de seguiment del programa, presidida per la persona titular de la direcció general competent en matèria de centres docents o per la persona en qui delegue, i composta per:  
- La persona titular de la direcció general competent en matèria de política educativa, o la persona en qui delegue.  
- La persona titular de la direcció general competent en matèria del llibre, o la persona en qui delegue.  
- Un funcionari o funcionària amb rang de cap de servei de la direcció general competent en matèria de centres docents.  
- Un funcionari o funcionària amb rang de cap de servei de la direcció general competent en matèria de política educativa.  
- Un funcionaria o funcionària de la direcció general competent en matèria de centres docents.  
- Un funcionaria o funcionària de la direcció general competent en matèria de política educativa.  
- Un inspector o inspectora de la Inspecció General d'Educació.  
- Un funcionari o funcionària de cada direcció territorial d'Educació, designat pel director o directora territorial.  
- Un funcionari o funcionària de la conselleria competent en matèria d'educació, que actuarà com a secretari o secretària.  
2. La comissió de seguiment del programa de reutilització de llibres i materials curriculars podrà funcionar en ple o en comissió permanent.  
  
3. El ple es reunirà, després de la convocatòria del seu president o presidenta, per a informar sobre el desenvolupament del programa i tantes vegades com ho requerisquen els assumptes de la seua competència.  
4. La comissió permanent tindrà la composició i les atribucions que determine el ple, i es reunirà totes les vegades que siga necessari per a realitzar les funcions que li siguen delegades pel ple en l'àmbit de les seues competències.  
5. En tot allò no previst expressament en aquesta ordre, la comissió de seguiment es regirà per les regles per a la formació de la voluntat dels òrgans col·legiats previstes en la legislació sobre procediment administratiu comú.  
  
Article 24. Difusió del programa i transparència informativa  
1. La conselleria competent en educació informarà tota la comunitat educativa de la implantació del programa per a la reutilització de llibres i material curricular a través de campanyes informatives i de la pàgina web, a fi d'assegurar l'èxit de la implantació del programa.  
  
2. Els equips directius i el coordinador o coordinadora del programa de reutilització de llibres de text i de materials curriculars hauran de posar a disposició de tota la comunitat educativa les informacions necessàries per a la posada en marxa i el bon funcionament del programa.  
3. L'equip directiu dels centres d'Educació Primària informarà convenientment els pares, mares i representants legals de l'alumnat de primer i de segon curs d'Educació Primària sobre el procediment que s'ha de seguir per a l'adquisició dels llibres de text, amb la finalitat que es puguen adquirir abans del començament del curs escolar, segons s'estableix en l'article 32 d'aquesta ordre.  
  
CAPÍTOL III  
Regulació del programa per a la reposició i renovació de llibres de text i material curricular en els centres sostinguts amb fons públics i bases reguladores de les subvencions destinades als centres docents privats concertats i centres docents de titularitat de corporacions locals de la Comunitat Valenciana  
  
Article 25. Finalitat  
1. La finalitat d'aquest programa és la concessió de subvencions i la dotació econòmica per a la reposició i renovació dels bancs de llibres en els centres educatius de la Comunitat Valenciana sostinguts amb fons públics que impartisquen Educació Primària, Secundària Obligatòria, Formació Professional Bàsica i Educació Especial.  
2. En el cas dels centres de titularitat privada concertats i de titularitat de les corporacions locals, aquest capítol tindrà la consideració de bases reguladores.  
És d'aplicació a les dotacions econòmiques per als centres privats concertats i centres de titularitat de corporacions locals el que disposa el títol X de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, i, en els preceptes declarats bàsics, la Llei 38/2003, de 26 de novembre, General de Subvencions, així com el Reial Decret 887/2006, de 21 de juliol, pel qual s'aprova el Reglament general de subvencions.  
3. El programa de reposició i renovació de llibres de text i material curricular (d'ara endavant, programa de reposició i renovació) contribueix a la formació i el manteniment dels bancs de llibres que regula aquesta ordre.  
  
Article 26. Beneficiaris  
Els beneficiaris directes de la dotació econòmica per a la gestió del programa de reposició i renovació són els centres docents de la Comunitat Valenciana que participen en la creació del banc de llibres d'acord amb allò que s'estableix en aquesta ordre. No obstant això, els destinataris de la utilització del banc de llibres és l'alumnat participant, d'acord amb el que s'estableix en l'article 8 d'aquesta ordre, el qual disposarà en règim de préstec dels llibres de text i materials curriculars que li corresponguen per a cada curs escolar.  
  
Article 27. Finançament del programa de reposició i renovació de llibres de text i material curricular  
1. En els centres educatius de titularitat de la Generalitat, s'assignarà una quantitat econòmica, en concepte de despeses de funcionament, per al desenvolupament del programa de reposició i renovació amb càrrec al capítol II del pressupost de la Generalitat.  
2. En els centres concertats de titularitat privada i en els centres de titularitat d'una corporació local, s'atorgaran ajudes econòmiques en concepte de subvenció i se sufragaran amb càrrec al capítol IV del pressupost de la Generalitat. Els que sol·liciten participar en aquest programa en seran beneficiaris sempre que complisquen els requisits establits en aquestes bases reguladores, i no farà falta la inclusió de criteris de priorització per a l'atorgament de les subvencions.  
3. El finançament podrà comptar amb la col·laboració del ministeri competent en matèria d'educació a través del programa per al finançament de llibres de text i material didàctic i informàtic, o d'unes altres institucions.  
4. En la convocatòria anual constaran les línies de subvenció, el crèdit màxim de finançament i els imports màxims pels quals podran concedir-se les dotacions econòmiques.  
5. Si la convocatòria corresponent ho preveu així, l'import esmenat podrà ser incrementat com a conseqüència d'una generació, una ampliació o una incorporació de crèdit que no requerirà d'una nova convocatòria, de conformitat amb el que preveu l'article 58, apartat 2, lletra a), punt quart, del Reglament de la Llei General de Subvencions.  
  
6. Es podrà efectuar una convocatòria extraordinària en el cas que hi haja crèdit suficient i siga necessari ampliar la reposició o la renovació dels llibres de text i material curricular, per modificació de la normativa o per una altra circumstància excepcional degudament justificada.  
  
Article 28. Requisits i documentació que han d'aportar els centres privats concertats i de titularitat de corporacions locals amb alumnat participant en el programa de banc de llibres  
1. Podran ser beneficiaris de les dotacions econòmiques per a la gestió del programa de reposició i renovació de llibres de text i material curricular els centres docents privats concertats i de titularitat de corporacions locals de la Comunitat Valenciana amb alumnat participant en el programa.  
2. Aquests centres hauran de presentar la documentació següent:  
a) Imprés de sol·licitud, d'acord amb el model que conste com a annex en la convocatòria anual.  
b) Declaració responsable de la titularitat del centre de no concórrer en cap de les circumstàncies establides en l'article 13 de la Llei 38/2003, General de Subvencions.  
c) Qualsevol altra documentació que establisca la normativa vigent i que es reflectisca en la convocatòria corresponent.  
La documentació, que s'adreçarà a la direcció general competent en matèria de centres docents, es podrà presentar pels mitjans que s'indiquen en la convocatòria anual i d'acord amb allò establit en la legislació sobre procediment administratiu comú.  
3. El termini de presentació de la documentació es determinarà en la convocatòria anual.  
  
Article 29. Dotació econòmica per a la reposició i renovació de llibres de text i material curricular  
1. La dotació econòmica als centres per a la compra de llibres i altres materials curriculars es realitzarà d'acord amb el calendari d'implantació del programa que determine la conselleria competent en matèria d'educació.  
2. Per reposició de materials:  
Els centres docents rebran una dotació econòmica en relació amb les necessitats comunicades de reposició, per deteriorament, per pèrdua o per insuficiència d'exemplars per a cobrir les necessitats de l'alumnat participant, i pels imports màxims establits per la conselleria competent en matèria d'educació. Els imports màxims i la forma de justificar les necessitats es determinaran en la corresponent convocatòria anual.  
  
3. Per renovació de materials:  
a) Cada centre docent rebrà una dotació econòmica per a la renovació dels llibres de text i material curricular en relació al nombre d'alumnes matriculats en els cursos primer i segon d'Educació Primària. L'import màxim s'indicarà en la convocatòria anual.  
b) En la resta de supòsits, és a dir, per finalització de la vida útil dels exemplars, per finalització de la vigència del llibre de text o per canvi de llibres per implantació de noves matèries, la dotació econòmica per als centres estarà en relació amb les necessitats comunicades de renovació, i pels imports màxims que determine cada convocatòria, establits per la conselleria competent en matèria d'educació.  
4. Els centres que elaboren material curricular propi rebran una dotació econòmica d'acord amb les seues necessitats. L'import màxim s'establirà en la corresponent convocatòria anual.  
5. Els centres d'Educació Especial i les aules específiques d'Educació Especial autoritzades rebran una dotació econòmica per cada alumne o alumna. La quantitat individual màxima s'establirà en la corresponent convocatòria anual.  
  
Article 30. Incompatibilitat de la dotació  
Les subvencions concedides dins del programa de reposició i renovació seran incompatibles amb la percepció de subvencions per a la mateixa finalitat que puga finançar qualsevol altra entitat pública o privada. A aquest efecte, l'obtenció de subvencions o d'ajudes per a la mateixa finalitat, atorgades per altres administracions o ens públics o privats, estatals o internacionals, haurà de ser comunicada a l'Administració educativa, immediatament i per escrit.  
  
Article 31. Procediment per a la reposició i renovació de llibres de text i material curricular  
1. Al finalitzar el curs, els centres introduiran en l'aplicació informàtica facilitada per la conselleria competent en matèria d'educació, la informació que es requerisca per a determinar les necessitats de reposició i renovació de llibres de text del següent curs escolar. Aquesta informació es facilitarà d'acord amb el calendari establit en la convocatòria anual.  
2. Una vegada introduïda aquesta informació, la Inspecció educativa revisarà aquelles propostes que no s'ajusten als criteris i limitacions de reposició i renovació establits en les respectives convocatòries anuals, d'acord amb el que es disposa en l'article 29 d'aquesta ordre. En aquest cas, la Inspecció educativa podrà autoritzar les propostes revisades, sempre que tinguen l'oportuna justificació per part del centre, o determinar que no són autoritzades i, per tant, cal modificar-les per a adequar-les als criteris i limitacions determinats per l'administració.  
  
3. Una vegada revisades i acceptades les necessitats de reposició i renovació, l'òrgan instructor elevarà la proposta de resolució a la direcció general competent en matèria de centres docents, que dictarà les resolucions de concessió de la dotació econòmica.  
4. Els centres educatius, una vegada concedida la dotació econòmica, podran adquirir els llibres de text o els materials curriculars en les llibreries o operadors que realitzen la venda al client final.  
5. Les llibreries o els operadors remetran als centres docents les corresponents factures, que hauran d'arreplegar tots els requisits formals exigibles segons la normativa vigent. El termini de presentació de les factures en els centres docents serà anterior a la data límit que es determine en la convocatòria anual, i els centres procediran al seu abonament en el termini màxim de dos mesos des que hagen percebut les dotacions econòmiques de la Generalitat.  
En el cas dels centres de titularitat de la Generalitat, les factures s'han d'adreçar a nom de la conselleria competent en matèria d'educació, indicant la denominació del centre docent i el seu CIF.  
  
Article 32. Procediment per a la reposició i renovació de llibres de text i material curricular en els cursos primer i segon de l'Educació Primària  
1. En el cas de l'alumnat del primer i segon d'Educació Primària, també han de seguir-se les actuacions previstes en els punts 1, 2 i 3 de l'article anterior. Una vegada dictada la resolució, s'actuarà de la manera següent:  
a) Per mitjà de l'aplicació informàtica, la direcció dels centres generarà un xec-llibre per cada alumne o alumna, en què constarà el seu nom complet, el número d'identificació de l'alumne (ara en avant NIA), el curs, el centre, l'import màxim que cal pagar i qualsevol altra dada que es puga determinar en la corresponent convocatòria. Aquest xec-llibre es lliurarà als representants legals de l'alumne o l'alumna.  
b) Els xecs-llibre seran canviats pels llibres de text o pel material curricular en la llibreria o operador que realitze la venda al client final de la seua elecció. El representant legal de l'alumne o l'alumna firmarà el rebut en la zona disposada amb aquest fi una vegada adquirits els exemplars. La llibreria o operador es quedarà amb el xec-llibre.  
c) La llibreria o l'operador verificarà la identitat de la persona portadora del xec-llibre, que haurà de consignar el DNI i firmar en el xec-llibre, abans del lliurament del lot que li corresponga.  
d) Les llibreries o els operadors remetran als centres docents les factures corresponents, que hauran d'arreplegar tots els requisits formals exigibles segons la normativa vigent. En la factura s'haurà d'emplenar el concepte «Xec-llibre de l'alumne XXX, amb NIA XXX i codi del centre» i els materials adquirits, tenint en compte que no es podran superar els imports màxims que calga pagar que consten en el xec-llibre. Posteriorment, remetrà la factura junt amb el xec-llibre, tot correctament emplenat i segellat.  
La llibreria o l'operador podrà agrupar en una factura global la totalitat dels xecs-llibres corresponents a l'alumnat d'un centre. En aquest cas, com a «concepte» haurà de constar «Xecs-llibre de XXX alumnes del centre XXXX, amb codi XXX». La factura s'haurà d'acompanyar dels respectius xecs-llibre correctament emplenats i segellats. Finalment, haurà d'adjuntar una relació de l'alumnat a qui pertanyen els xecs-llibre, amb el nom complet, el NIA i el número de la factura a què està associada la relació d'aquest alumnat.  
En el cas dels centres de titularitat de la Generalitat, les factures s'han d'adreçar a nom de la conselleria competent en matèria d'educació, indicant la denominació del centre docent i el seu CIF.  
e) El termini de presentació de les factures i els xecs-llibre, en els centres docents, serà anterior a la data límit que es determine en la convocatòria anual, i els centres procediran al seu abonament en el termini màxim de dos mesos des que hagen percebut les dotacions econòmiques de la Generalitat.  
2. Com a excepció, en el cas dels centres d'acció educativa singular, centres agrupats rurals, o altres, en què, per les seues circumstàncies, es veja dificultada l'obtenció de llibres de text per part de les famílies, podran emetre's xecs-llibre a nom de l'alumnat corresponent, i l'administració educativa hi donarà la conformitat perquè puga realitzar-se l'adquisició directa per part del centre educatiu d'acord amb el procediment que es determine en la convocatòria anual.  
  
Article 33. Règim de pagament, justificació de la dotació i termini de presentació del compte justificatiu per als centres públics de titularitat de la Generalitat  
1. La dotació econòmica assignada en els centres educatius de titularitat de la Generalitat per al desenvolupament del programa s'abonarà d'acord amb les resolucions que es dicten a aquest efecte.  
2. Els centres docents han de justificar la dotació utilitzant el control de l'activitat econòmica del mateix centre i especificant els ingressos i les despeses que es produïsquen en el desenvolupament del programa, i adjuntar la justificació de l'import de l'assignació econòmica concedida al balanç anual. Aquest procediment de justificació s'ha d'efectuar d'acord amb el que disposa l'Ordre de 18 de maig de 1995, de la Conselleria d'Educació i Ciència (DOGV 2526, 09.06.1995), per la qual es regula i s'exerceix l'activitat i l'autonomia de la gestió econòmica dels centres docents públics no universitaris de la Comunitat Valenciana.  
3. Els centres han de conservar els documents justificatius de l'aplicació del fons rebut mentre puguen ser objecte d'actuacions de comprovació i control.  
4. En el cas que, una vegada el centre haja pagat la totalitat de les factures corresponents a la reposició o la renovació dels llibres i del material curricular, dispose d'un romanent, podrà optar per reintegrar-lo a la Generalitat o per incorporar-lo per a cobrir les necessitats del curs següent.  
  
Article 34. Òrgan instructor del procediment per a la concessió de la dotació econòmica als centres privats concertats i centres de titularitat de corporacions locals  
L'òrgan encarregat de l'ordenació i la instrucció del procediment serà la subdirecció general competent en matèria de centres docents, la qual acordarà totes les actuacions necessàries per a verificar el compliment dels requisits establits per a optar a la dotació econòmica prevista per aquesta ordre. Així mateix, elevarà la proposta de concessió d'aquesta dotació a l'òrgan competent per a resoldre.  
  
Article 35. Procediment de concessió i resolució d'adjudicació de dotacions econòmiques per als centres privats concertats i centres de titularitat de corporacions locals  
1. Els centres privats concertats i els centres de titularitat de corporacions locals participants en aquest programa en seran beneficiaris sempre que complisquen els requisits establits en aquestes bases reguladores, i no farà falta la inclusió de criteris de priorització per a l'atorgament de les subvencions. El procediment de concessió s'iniciarà d'ofici per mitjà de la publicació en el Diari Oficial de la Comunitat Valenciana de la convocatòria aprovada per una resolució de la persona titular de la conselleria competent en matèria d'educació.  
2. Es delega en la persona titular de la direcció general competent en matèria de centres docents la facultat de resoldre l'adjudicació de les dotacions econòmiques que calga assignar en els centres privats concertats i centres de titularitat de corporacions locals que siguen beneficiaris del programa de reposició i renovació.  
3. Amb la finalitat d'agilitzar el pagament de les dotacions, i atés que hi poden participar tots els centres privats concertats i centres de titularitat de corporacions locals, es podran adjudicar els imports a través de successives resolucions, atenent exclusivament la data de la conformitat de la proposta de necessitats presentada pel centre.  
4. En cada resolució constarà la relació de centres beneficiaris i els imports assignats.  
5. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per part d'altres administracions o ens públics o privats, la suma de les quals supere el cost de l'activitat subvencionable, podran donar lloc a la modificació de la resolució de concessió.  
  
6. La resolució haurà de ser dictada i publicada en el Diari Oficial de la Comunitat Valenciana en el termini màxim de sis mesos des de la publicació de la convocatòria, de conformitat amb el que estableix la Llei 38/2003, de 17 de novembre, General de Subvencions. En el cas que, una vegada transcorregut aquest termini, no s'haja dictat cap resolució, les sol·licituds presentades es consideraran desestimades, sense perjuí de l'obligació de l'Administració de resoldre, de conformitat amb el que dispose la legislació sobre procediment administratiu comú.  
  
Article 36. Règim de pagament, justificació de la dotació i termini de presentació del compte justificatiu per als centres privats concertats i centres de titularitat de corporacions locals  
1. La dotació econòmica es pagarà, amb la justificació prèvia de les despeses corresponents, amb la presentació de les factures d'acord amb el que preveu aquesta ordre. No obstant això, podran realitzar-se pagaments anticipats una vegada resolta la convocatòria d'acord amb l'article 171 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions. En aquest cas, cal tindre en compte el que puga preveure la llei de pressupostos anual en relació al percentatge del pagament anticipat i l'exempció de l'obligació de prestar les garanties previstes segons el que es determine en la llei esmentada.  
2. La manera de justificar la subvenció concedida serà per mitjà d'un compte justificatiu, que s'haurà de presentar dins del termini que s'indique en la corresponent convocatòria anual, i, en tot cas, abans del 15 de desembre de l'exercici de la convocatòria.  
3. La documentació que la titularitat del centre presentarà a la direcció general competent en matèria de centres docents serà la següent:  
  
a) Una memòria econòmica justificativa en què consten la totalitat dels ingressos i despeses generats per la gestió del programa.  
b) Una relació de les factures, d'acord amb el model que s'establisca en la convocatòria corresponent.  
La informació corresponent als apartats a i b podrà constar en l'aplicació informàtica habilitada per a la gestió del programa.  
c) Altra documentació que s'indique en la convocatòria corresponent.  
4. Els centres custodiaran les factures corresponents a les despeses ocasionades per la compra de llibres de text i de material curricular. En les factures constarà la denominació de la llibreria o operador, el seu número d'identificació fiscal (NIF), el número d'ordre, la data i el concepte de la despesa, incloent-hi l'IVA, i s'adreçarà a nom de la titularitat del centre, amb indicació del codi i del nom del centre educatiu. Aquesta documentació quedarà a disposició de les comprovacions i els requeriments que siguen necessaris per part dels òrgans gestors de la conselleria competent en matèria d'educació.  
5. La falta de justificació és una infracció greu segons l'article 57 de la Llei 38/2003, General de Subvencions, que serà sancionada d'acord amb el que estableix la citada Llei i els articles 174 i 175 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
6. En el cas que, una vegada el centre haja pagat la totalitat de les factures corresponents a la reposició o la renovació dels llibres i del material curricular, dispose d'un romanent, haurà de reintegrar-lo abans de la finalització del curs escolar.  
  
Article 37. Obligacions dels centres privats concertats i centres de titularitat de corporacions locals  
1. Aquests centres, de conformitat amb l'article 14 de la Llei 38/2003, General de Subvencions, han de complir les obligacions següents:  
a) Acreditar que estan al corrent de les seues obligacions tributàries i de la Seguretat Social, en els termes que preveu la normativa vigent.  
b) Presentar la documentació justificativa de la subvenció, en els termes i terminis previstos en la convocatòria anual, davant de la direcció general competent en matèria de centres docents.  
c) Realitzar les actuacions corresponents d'acord amb els procediments i en els terminis establits en aquesta ordre i en la convocatòria anual.  
d) Sotmetre's a les actuacions de comprovació que haja d'efectuar la conselleria competent en matèria educativa de la Generalitat, així com qualsevol altra comprovació i control financer que puguen realitzar els òrgans de control competents; per a això, hauran d'aportar tota la informació que els siga requerida en l'exercici de les actuacions anteriors.  
e) Comunicar a la direcció general competent en matèria de centres docents l'obtenció d'altres subvencions, ajudes, ingressos o recursos que financen les activitats subvencionades. Aquesta comunicació haurà d'efectuar-se tan prompte com es conega, i, en tot cas, abans de la justificació de l'aplicació donada als fons rebuts.  
f) Conservar els documents justificatius de l'aplicació dels fons rebuts, incloent-hi els documents electrònics, mentre puguen ser objecte de les actuacions de comprovació i control.  
g) Reintegrar, si és el cas, els romanents del programa una vegada siga pagada la totalitat de les factures corresponents a la reposició o la renovació dels llibres i del material curricular.  
h) Reintegrar els fons percebuts en el cas d'incompliment de qualsevol de les condicions i obligacions imposades als beneficiaris amb motiu de la concessió de la subvenció, i en els supòsits previstos en la Llei 38/2003, General de Subvencions i el capítol III del títol X, de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
2. L'incompliment de les obligacions anteriors donarà lloc a l'exigència de les responsabilitats o sancions a què corresponguen, d'acord amb el capítol IV del títol X, de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions i el títol IV de la Llei 38/2003, General de Subvencions.  
  
Article 38. Causes de reintegrament de la subvenció per als centres privats concertats i de titularitat de les corporacions locals i règim sancionador  
1. El centre receptor reintegrarà la quantitat percebuda i l'exigència de l'interés de demora des del moment del pagament de la subvenció fins a la data en què s'acorde el reintegrament, en els casos següents:  
a) Obtenció de la subvenció falsejant les condicions requerides per a això o ocultant les que l'haurien impedida.  
b) Incompliment de l'activitat o no-adopció del comportament que fonamenta la concessió de la subvenció.  
c) Incompliment de l'obligació de justificació o justificació insuficient, en els termes que estableix l'article 30 de la Llei General de Subvencions.  
d) Resistència, excusa, obstrucció o negativa a les actuacions de comprovació i control financer previstes en els articles 14 i 15 de la Llei General de Subvencions, així com incompliment de les obligacions comptables, registrals o de conservació de documents quan es derive d'això la impossibilitat de verificar l'ús donat als fons percebuts, el compliment de l'objectiu o la realitat i la regularitat de les activitats subvencionades.  
e) Incompliment de qualsevol de les condicions i obligacions imposades als beneficiaris amb motiu de la concessió de la subvenció previstes en estes bases i en la corresponent convocatòria.   
2. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per part d'altres administracions o ens públics o privats, la suma de les quals supere el cost de l'activitat subvencionable, donaran lloc a la modificació de la resolució de concessió i a la reducció de la subvenció en la quantia que supere el cost dels serveis, de conformitat amb l'article 37.1, lletra g, de la Llei 38/2003, General de Subvencions.  
3. El beneficiari haurà d'efectuar el reintegrament per mitjà d'una transferència bancària o d'un xec nominatiu a favor de la Conselleria d'Hisenda i Model Econòmic de la Generalitat, per l'import que resulte de les quantitats sobrants per qualsevol de les causes enumerades en aquest article. La còpia de la transferència bancària o del xec nominatiu haurà de ser remesa a la direcció general competent en matèria de centres docents perquè en tinga coneixement o la puga tramitar, respectivament.  
4. El procediment de reintegrament de les quantitats indegudament percebudes l'iniciarà la direcció general competent en matèria de centres docents, la qual notificarà a la persona interessada l'import de la subvenció que ha de ser reintegrat a la Generalitat, l'obligació que ha sigut incomplida pel centre i la motivació que justifica el reintegrament. A aquest procediment li serà aplicable l'article 172 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, i s'haurà de garantir la preceptiva audiència a la persona interessada abans de l'elaboració de la resolució definitiva. Aquesta serà notificada igualment a la persona interessada i tindrà naturalesa de liquidació definitiva a aquest efecte del còmput del cobrament del deute en període voluntari de recaptació.  
5. Les entitats i persones beneficiàries de subvencions quedaran sotmeses a les responsabilitats i al règim sancionador regulat en el capítol IV del títol X de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, per la comissió de les infraccions administratives previstes en la normativa bàsica estatal.  
6. També queden sotmeses al que estableix la normativa relativa a l'exercici de la potestat sancionadora.  
  
Article 39. Control i seguiment de les subvencions en els centres privats concertats i centres de titularitat de corporacions locals  
1. La comprovació administrativa de la justificació documental de la subvenció concedida en els centres privats concertats i de titularitat de corporacions locals es realitzarà per mitjà de la revisió de la documentació que a aquest efecte s'ha establit en aquestes bases.  
2. La comprovació material de l'efectiva realització de l'activitat, existència de la condició o compliment de la finalitat es durà a terme en els termes establits en el pla de control que aprovarà a aquest efecte la direcció general competent en matèria de centres docents, per delegació de la persona titular de la conselleria competent en matèria d'Educació, i segons s'estableix en l'article 169.3 de la Llei 1/2015, esmentada anteriorment.  
3. El que estableixen els apartats anteriors s'aplicarà sense perjuí de les funcions de supervisió i control assignades a la comissió regulada en l'article 23 i a la Inspecció educativa, en l'articulat d'aquesta ordre.  
  
  
Article 40. Procediment per a l'adquisició de llibres de text i de material curricular per al nou alumnat  
1. El centre receptor dotarà l'alumnat d'incorporació tardana, provinent d'un altre centre, que ja era beneficiari del programa, dels manuals de què dispose el centre o, si és el cas, de llibres nous que podrà adquirir amb el romanent de la convocatòria o amb recursos propis, sempre que dispose de recursos suficients.  
2. El nou alumnat incorporat al sistema educatiu valencià que no dispose dels mitjans econòmics suficients, rebrà el mateix tractament que el previst en l'article 8, punt quatre. El centre receptor facilitarà els manuals de què dispose el centre o, si és el cas, de llibres nous que adquirirà amb els recursos propis, sempre que dispose de recursos suficients.  
3. Si el centre receptor no disposa de crèdit suficient, inclourà les despeses ocasionades per aquest alumnat en el següent exercici.  
  
Article 41. Gestió i supervisió del programa de reposició i renovació de llibres de text i material curricular  
El seguiment i l'avaluació del programa de reposició i renovació seran realitzats per la comissió regulada en l'article 23 d'aquesta ordre.  
  
DISPOSICIONS ADDICIONALS  
  
Primera. Regla de no gasto públic  
Esta ordre no te incidència pressupostària.  
  
Segona. Delegació de competències en relació als subvencions per als centres privats concertats i centres de titularitat de corporacions locals  
1. És delega en la persona titular de la direcció general competent en matèria de centres docents la facultat de concedir o de denegar aquestes subvencions, i se l'autoritza perquè dicte les resolucions necessàries per a l'execució d'aquesta ordre. A mes, se l'autoritza perquè dicte resolucions que complementen o modifiquen els resolucions anteriors en cas de necessitat, d'acord amb l'article 19, punt 4, de la Llei General de Subvencions.  
2. Així mateix, és delega en la persona titular de la direcció general competent en matèria de centres docents la resolució dels expedients de reintegrament que siguen pertinents i les resolucions de desistiment, i se l'autoritza per a l'ampliació dels terminis de presentació d'instàncies i justificacions, quan és considere aconsellable per al desplegament i l'execució d'aquesta ordre, d'acord amb la legislació sobre procediment administratiu comú.  
  
DISPOSICIONS TRANSITÒRIES  
  
Primera. Formació del banc de llibres de text i material curricular per al curs 2016-2017  
Excepcionalment, els llibres de text en suport imprés que estiguen acompanyats de material complementari (workbook, quadern d'exercicis...) que no és vengen per separat i que ja figuren en la PGA, seran finançats pel programa per al curs 2016-2017.  
  
Segona. Llibres de text digitals que formen part del banc de llibres per al curs 2016-2017  
Per al curs escolar 2016-2017, els llibres de text digitals amb llicència vàlida per a un any seran finançats pel programa que és regula en esta ordre.  
  
Tercera. Participació en el banc de llibres de text i material curricular per al curs 2016-2017  
Tant les famílies de l'alumnat que n'ha sigut beneficiari en la convocatòria de Xarxa de Llibres de Text de la Comunitat Valenciana, regulada en l'Ordre 17/2015, com les famílies de l'alumnat que no ha participat en la referida convocatòria, però que vulguen participar en el programa de banc de llibres, hauran de lliurar el lot complet de llibres de text i de material curricular corresponent al curs 2015-16.  
Excepcionalment, per a la constitució del banc de llibres del curs 2016-17, el lliurament del 85 % dels llibres i material curricular tindrà la mateixa consideració que el lliurament d'un lot complet.  
  
Quarta. Admissió de llibres i materials curriculars lliurats per l'alumnat al finalitzar el curs 2015-2016  
Excepcionalment, els llibres i materials curriculars lliurats al finalitzar el curs 2015-2016 presentaren estats de conservació diversos, atés que el que disposa aquesta norma no estava vigent en el moment de començar el curs, motiu pel qual els centres hauran de ser flexibles en l'admissió dels llibres i de materials curriculars. No obstant això, no s'ha d'oblidar que la finalitat última és la reutilització dels materials. Per aquest motiu, s'admetran sempre que no dificulte la lectura dels textos i que, per tant, siguen susceptibles de ser reutilitzats.  
  
DISPOSICIONS FINALS  
  
Primera. Habilitació normativa  
És faculta la direcció general competent en matèria de política educativa i la direcció general competent en matèria de centres i en matèria de personal docent la facultat de dictar, en l'àmbit de les seues competències, les instruccions necessàries per al desplegament d'allò previst en els capítols II i III d'aquesta ordre.  
  
Segona. Entrada en vigor  
Aquesta ordre entrarà en vigor l'endemà de ser publicada en el Diari Oficial de la Comunitat Valenciana.  
  
València, 13 de juny de 2016  
  
El conseller d'Educació, Investigació, Cultura i Esport,  
VICENT MARZÀ IBÁÑEZ


Còpia Permalink ELI